
A tanulmányút adatai:
Cím: Mesterek a gyakorlati képzésben
Hely: München
Időpont: 2013. június 2-8.
Munkanyelv: német
A részt vevők: Békés Megyei Kereskedelmi és Iparkamara szakképzésben résztvevő vállalkozók és cégek vezetői, a kamara illetékesei, illetve a Munkaügyi Központ kollégái.
A tanulmányút általános értékelése

Célom volt elsődlegesen, hogy megismerjem a német országi duális szakképzés gyakorlati működését.  A németországi képzés három pillérre épül, az első az elméleti oktatás, mely az iskolákban folyik. A második rész az üzemekben, ahol gyakorlati képzésben részesülnek a tanulók. A harmadik rész az üzemen kívüli képzőhelyek, ezekben a képzőközpontokban tudják a diákok elsajátítani azokat a szakmai ismereteket, melyeket esetleg az üzemekben nem tudnak kipróbálni, begyakorolni, az üzemek speciális egy-egy szakterületre csoportosított munkái miatt. Ezek a képzőközpontok hatalmas segítséget nyújtanak a szakma minél jobb elsajátításához. Érdekes volt számomra, hogy a képzőhelyek mesterei sokszor az üzemekből kerülnek vissza és büszkén vállalják, egy megtiszteltetés, hogy részt vesznek a képzésben. Fontos volt számomra, hogy össze tudjam hasonlítani a németországiakat a nálunk alkalmazott módszerekkel, és hasznos dolgokat tudjak megtanulni. A programok nagyon jól szervezettek voltak, egymásra épültek, és teljes képet nyújtottak a szakképzésről, főként az üzemen kívüli képzőközpontok voltak a legérdekesebbek. 
Az indulás előtti hetekben, e-mailben előzetesen tájékoztatást kaptak a résztvevők az úttal kapcsolatos hasznos tudnivalókról. Megküldték az út részletes programját, a hotel címét és megközelíthetőségét, valamint a résztvevők elérhetőségét is. 

Csoportunk huszonegy főből állt, már az indulás előtt volt egy találkozónk, illetve a buszon mindenki mondott pár szót magáról, munkájáról, érdeklődéséről, így a résztvevők nagyon hamar összebarátkozhattak, és nagyon kellemes, baráti munkakapcsolat alakulhatott ki közöttünk. Mindenki más és más szakterületen tevékenykedik, de az oktatás és a fiatalok sorsával való törődés mindannyiunkat foglalkoztató közös téma volt. Az utazásaink során, illetve a szabadidőnkben is nagyon jó beszélgetéseket folytattunk egymással és a fogadó szervezet munkatársaival is.   

A tanulmányút szakmai és szervezési szempontból is kifogástalan volt. A szakmai program jól felépített és rendkívül jól szervezett volt. Minden pontosan, a megadott napirend szerint valósult meg. A programokon a meglátogatott intézmények vezetői és munkatársai fogadtak bennünket, kedvesek és készségesek voltak. A szakmai és a szabadidős programok szervezésében és lebonyolításban is rendkívül segítőkészek voltak. 

A projekt témája Mesterek a gyakorlati képzésben tanulmányozása volt. A jól felépített program során átfogó képet kaphattunk a német duális oktatási rendszerről, annak minden szegmensét módunkban állt megismerni. 
A projekt során a következő intézményeket látogattuk meg: 
Látogatás a Müncheni Építőipari Ipartestületnél. Az Ipartestület szakképzési tevékenységének, valamint németországi építőipari duális szakképzési rendszer gyakorlatának, és finanszírozási modelljének bemutatása. Először egy előadást hallhattunk Kai-Uwe Holtschmidt-től aki az Oktatási Központ vezetője. Itt elmondta, a képzési rendszer nagy előnyét, mindegy, hogy a tanuló milyen képzési rendszerben tanul, mert egymás között átjárhatóság van, akár érettségi nélkül is mehetnek felsőoktatási intézménybe a tanulók. A másik, ami számomra nagyon érdekes volt a Mester és Technikus képzés. A diákok a szakmunkásvizsga után egy 8 hónapos képzéssel Mester vizsgát is tehetnek, vagy indulhatnak a technikus vizsgákra.
Az előadás után az Építőipari Gyakorlati Képzőközpont tanműhelyeit tekintettük meg. A tanműhelyekben az alábbi Építőipari szakmákat néztünk meg: Térburkoló, Kőműves, Stukatőr és Gipszkartonos.
Látogatás a Müncheni és Felső-Bajorországi Kézműves Kamaránál. Két előadónk Dietmar Schneider Külgazdasági kapcsolatok osztályvezető helyettes és Dr. Georg Schärl Szakképzés, Vizsgáztatás osztályvezető helyettes. Szó esett a képzések illetve végzettségek besorolásáról 1-8 közötti számokat szeretnének rendelni a különböző végzettségekhez, hogy egymáshoz lehessen hasonlítani őket, ennek kialakítása jelenleg folyamatban van. Beszéltünk még a vizsgáztatással kapcsolatos követelményekről, a szintvizsgákról és azok nagyon fontos szerepéről. Megtekinthettük, hogy a milyen egy német Mester levél illetve igazolvány. Itt eset szó, hogy a német tanulók már úgy kezdik el a képzést, hogy szerződéssel rendelkeznek az üzemekkel, ahol a képzettség megszerzése után el kezdenek majd dolgozni. Tehát előre meg van a munkahelyük. A kamarák nagyon fontos szerepet töltenek be mind a képzésben, mind pedig a vizsgáztatásban. Az épületet nem régen újították fel egy 40 millió Eurós támogatással, ez meg is látszott, nagyon modern körülmények és nagyon jól felszerelt tanműhelyekben folyik a képzés. Meglátogattunk itt is minden tanműhelyt: kovács, lakatos, CNC esztergályos, fodrász, víz-gáz- fűtésszerelő, asztalos műhelyeket.
Látogatás az Erdingi Szakiskolában, Képzőközpontban. Itt Dieter Link, Iskolavezető tartott egy prezentációt, a szakmacsoportok osztályvezetőivel. Megismerkedhettünk a képzések tematikájával, szakmánként mennyi az elméleti, üzemi és képzőhelyi tanidő. Itt beszéltünk róla, hogy milyen a kapcsolat az iskola képzőhely és üzem között. Illetve kiderült, hogy az iskola a szülőkkel nem nagyon tart kapcsolatot a tanulók teljesen önállóak. A német tanulók akárhány szakmát tanulhatnak az ingyenes képzésben, mégis a legtöbb embernek egy szakmája van.  Az előadás után megnéztük: ápolónői, fodrász, autószerelő, ács, kőműves, felszolgáló, szakács tanműhelyeket. Az autószerelő műhelyben az összes német márka Volkswagen, Audi, BMW, Mercédesz képviselteti magát, a tanulók a legújabb hibrid hajtású autókkal is megismerkedhetnek. A szakács műhely kialakítása is rendkívül színvonalas volt a legkorszerűbb eszközökkel felszerelve.
Látogatás a Müncheni és Felső-Bajorországi Kézműves Kamara Traunsteini Gyakorlati Képző-központjában. Mivel előadást már hallottunk a képzőhelyről Müncheni látogatásunkkor, így itt a Max Stadler, az oktatási központ vezetője végig vezetett a műhelyekben. Itt az alábbi szakmák képzőhelyeit nézhettük meg: hegesztő, lakatos, esztergályos, víz- gáz- fűtésszerelő, autószerelő, kőműves, asztalos, ács, elektromos, fodrász, autófényező.
Mivel én Elektronikai Technikus végzettséggel rendelkezem, ezen irányú szakmák érdekeltek legjobban, itt megtudtam, hogy az elektromos szakmákat 7 csoportra osztják a képzésben, ezeket megpróbáltam a nálunk lévő szakmákhoz hasonlítani, így az alábbiak jöttek ki:

- Villanyszerelő és energetikai műszerész
- Irányítástechnikai és automatizálási műszerész

- Informatikai és kommunikációs műszerész

- Rendszer elektronikai műszerész

- Gép és hajtástechnikai műszerész, villanymotor tekercselő

- Irodai rendszerek műszerész, hardver, szoftver, hálózat.

- Szórakoztató elektronikai és Digitális Multimédia műszerész

A tanműhelyek felszerelése nagyon ötletes volt, könnyen rá tudtak állni a különböző munkanemek elsajátítására.

Látogatás az Osztrák Gazdasági Kamara Építőipari Oktatási Központjában. BAUAkademie Lehrbauhof Salzburg. Itt a képzőközpont tanműhelyeit néztük végig Angelika M. Leitich vezetésével. Egy nagyon modern épületben folyik a képzés, a legérdekesebb az volt számomra, hogy a képzőhelynek üvegből volt az oldala így az oktatás alatt bárki beláthat, és nézheti az éppen folyó munkát. Itt csupán a kőműves tanműhelyben volt oktatás, megtudhattuk, hogy oktatáson kívüli időben megpróbálják az intézmény termeit kiadva hasznosítani, így teremtve bevételeket az üzemeltetéshez.

A szabadidős programok főleg csapatépítő jellegűek voltak, sajnos az első két napon szakadt az eső, viszont a többi napon napsütéses idő volt. Egy emlékezetes vacsorát fogyasztottunk el a Hofbrauhaus-ban, mely a vendéglátás és kiszolgálás igen magas színvonalát mutatta. Ruhpoldingban a helyi zenekar és tánckör műsorát láthattuk nagyon érdekes volt számomra.
Megnéztünk egy Sóbányát, illetve eljutottunk Hitler Sasfészkébe is, csodálatos volt a táj, és a hegytetőkön fehérlő hó. Város nevezetességeit néztük meg Münchenben, Rosenheimben, Salzburgban. Lehetőségünk nyílt megkóstolni a német sörkülönlegességeket is. Ruhpoldingban esténként nagy sétákat tettünk a felfrissülve a hegyi levegőben.
Utómunka
A tanulmányút során szerzett tapasztalatokat, valamint apró ötleteket, a munkám során mindenképpen hasznosítani fogom. Adott helyzetben rendkívül nagy segítséget jelentenek egy-egy döntés meghozatalánál.
Az élményeket és tapasztalatokat az alábbi helyeken fogom ismertetni:
 - Elsősorban Cégünknél dolgozó kollégákkal és tanulókkal szeretném megosztani a tapasztalatokat. 
- Tagja vagyok a Gyomaendrődi Ipartestületnek, ahol rendszeresen beszélünk az oktatásban milyen lehetőségekkel lehetne a legjobb szakembereket képezni. 
- YOUNG Management Club egy országos szakmai szervezet tagjaként a havi találkozón átadom a megszerzett tapasztalatokat. 
- CORE Klaszter, alapító tagjaként, szintén a havi találkozó alkalmával beszámolok a Müncheni tanulmányútról
Hasznos linkek
 A fogadó szervezet és a meglátogatott intézmények internet elérhetőségei:
www.bauinnung-muenchen.de
www.hwk-muenchen.de
www.bs-ed.de/joomla/
www.hwk-muenchen.de/traunstein
www.sbg.bauakademie.at 
Kelt: Gyomaendrőd, 2013. július 1.

